**Zambesi nasjonalpark** ligger nordvest i Zimbabwe og grenser til Zambia i nord. Parkens nordgrense utgjøres av elven Zambezi – som også er grenseelv mot Zambia. Parkens totale areal er 560 km2. Zambezi nasjonalpark er sammen med Victoria Falls nasjonalpark like i nærheten inkludert i det internasjonale verneområdet *Kavango-Zambezi Transfrontier Conservation Area* (KAZA) som er et samarbeid mellom nabolandene Angola, Botswana, Namibia, Zambia og Zimbabwe. Zambezi nasjonalpark ble utskilt fra Victoria Falls nasjonalpark i 1979 slik at byen Victoria Falls skulle få fri tilgang til elven Zambezi.

Landskap
--------

Terrenget er noenlunde flatt og ligger på litt over 900 til 1000 moh. Parken består for en stor del av savanne med mopane-trær. Nordgrensen av parken utgjøres av omkring 40 kilometer elvebredde langs Zambezi. Her er det fuktigere med buskas og treslag som makalani-palme *(hyphaene ventricosa)*, villdaddel-palme *(phoenix reclinata)*, morbærfiken og leverpølsetre.

Klima
-----

I sommermånedene fra november til mars er det varmt og fuktig. Vintermånedene er kjølige og tørre, og det kan bli kaldt om nettene.

Dyreliv
-------

Toppturako er en stedegen art i Zambezi nasjonalpark (bildet er tatt i en dyrehage).
Parken er kjent for sine flokker med sabelantiloper, elefanter, sjiraffer, sebraer og bøfler. Kattedyrene løve, gepard og leopard kan også en gang i blant sees.

I elven er det registrert 75 forskjellige fiskearter.

Over 400 fuglearter er registrert i nasjonalparken. Blant de mer sjeldne artene er: Afrikasaksenebb, flekksvømmerikse, smekkepalmeskvett, slagfalk, langtåvipe, storflodugle og steinbrakksvale. Toppturako er en stedegen fugleart som holder til her.

Smittebærere av parasittsykdommene malaria og bilharzia finnes i området.

Turisme
-------

Parken kan lett nås med bil via den asfalterte hovedveien A8 fra Bulawayo. Byen Victoria Falls som ligger imellom Zambezi nasjonalpark og Victoria Falls nasjonalpark, har jernbanestasjon og ligger noen kilometer unna hovedinngangen til parken. Zambezi nasjonalpark er tilrettelagt for besøkende med både leirplasser og permanente overnattingssteder inne i parken. Veiene i parken er både asfalterte og med grus, og det er ikke påkrevd med firehjulstrekker for å ta seg frem. Tilbud til besøkende er blant annet organiserte safarier, kanoturer og fisking i Zambezi.

Fotnoter
--------

**Type numrering**
1. ↑  Norske artsnavn på fuglene er i henhold til listen *Norske navn på verdens fugler* utarbeidet av Norsk Ornitologisk Forening / Norsk navnekomité for fugl

Referanser
----------

1. ↑  Kavango Zambezi Transfrontier Conservation Area: Partner countries Besøkt 9. desember 2017
2. ↑  National Health Services (Scotland) - Fit for travel: Zimbabwe Besøkt 15. desember 2017

Kilder
------

* Protected Planet: Zambezi National Park Arkivert 15. desember 2017 hos Wayback Machine. Besøkt 15. desember 2017
* Siyabona Africa: Zambezi National Park Besøkt 15. desember 2017
* Lonely Planet: Zambezi National Park Besøkt 15. desember 2017
* Chundu Island: Explore Arkivert 26. oktober 2019 hos Wayback Machine. Besøkt 26. oktober 2019

Eksterne lenker
---------------

* (en) Zambezi National Park – kategori av bilder, video eller lyd på Commons Rediger på Wikidata
* Zimparks: Zambezi National Park (offisielt nettsted) Arkivert 31. mai 2019 hos Wayback Machine. Besøkt 26. oktober 2019

| * v
* d
* r
Nasjonalparker i Zimbabwe |
| --- |
| Nasjonalparker | Chimanimani • Chizarira • Gonarezhou • Hwange • Kazuma Pan • Mana Pools • Matobo • Matusadona • Nyanga • Victoria Falls • Zambezi | Zimbabwes flagg |
| Viltreservater | Eland viltreservat • Mushandike viltreservat • Tshabalala viltreservat |


|  |  |
| --- | --- |
| Oppslagsverk/autoritetsdata | VIAF **·** LCCN **·** GeoNames
 |